觀畫文氏園小酌而歸
作者：李流謙
朝代：宋

paragraphs: 衝暑去何之，城南水竹園。
發篋得祕畫，筆老不見痕。
作者非俗士，噞喁不能名。
王郎眼如月，指點見本根。
解衣而盤礴，主人固可人。
虛齋坐修竹，一面當暑煩。
斜陽送暮色，無數烏鳥喧。
漠漠芳樹暗，涓涓流水渾。
星斗掛簷端，餘影到清樽。
行觴令不虐，捉麈語不繁。
不知聊爾耳，佳處正難言。